**Απάντηση σε ανακριβή δημοσιεύματα σχετικά με την δήθεν απόρριψη αιτήματος καρκινοπαθούς δικηγόρου Αθηνών για απαλλαγή από τις εισφορές**

Με αφορμή ανακριβή δημοσιεύματα σχετικά με τη δήθεν απόρριψη αιτήματος δικηγόρου Αθηνών, διαγνωσθείσας με κακοήθεια, για απαλλαγή από τις οφειλόμενες εισφορές και την παροχή δυνατότητας πρόσβασης στην Τράπεζα Νομικών Πληροφοριών ΙΣΟΚΡΑΤΗΣ, γνωρίζουμε τα κάτωθι:

Ο ΔΣΑ με πάγιες αποφάσεις του ΔΣ έχει αντιμετωπίσει με ιδιαίτερη κοινωνική ευαισθησία το ζήτημα των οφειλομένων συνδρομών – εισφορών δικηγόρων, μελών του, που είτε είναι πολύτεκνοι ή τρίτεκνοι, είτε έχουν αναπηρίες ή προβλήματα υγείας, τόσο οι ίδιοι, όσο και μέλη της οικογένειάς τους. Eιδικά για τα ΑμεΑ, έχει αποφασιστεί **α)** η πλήρης απαλλαγή για τους δικηγόρους που έχουν αναπηρία 67% και άνω, ή για όσους έχουν δύο προστατευόμενα μέλη (σύζυγο ή τέκνο/α) με αναπηρία 67% και άνω, και **β)** η μείωση της οφειλόμενης εισφοράς στο ήμισυ εφόσον έχουν ένα προστατευόμενο μέλος με αναπηρία 67% και άνω.

Προκειμένου, όμως, να διασφαλίζεται το αδιάβλητο της διαδικασίας, έχει προβλεφθεί αφ’ ενός η πιστοποίηση του ποσοστού αναπηρίας αρμοδίως, από τα ΚΕΠΑ και αφ’ ετέρου η εξέταση των αιτημάτων και ο έλεγχος της συνδρομής των προϋποθέσεων από τους αρμόδιους υπηρεσιακούς παράγοντες του ΔΣΑ και όχι μέλη του ΔΣ, ώστε να μην υφίσταται οιαδήποτε υπόνοια μεροληπτικής μεταχείρισης.

Σε περίπτωση αμφισβητήσεων, ή μη πλήρωσης των απαιτούμενων προϋποθέσεων, το ζήτημα εισάγεται στο ΔΣ, ως όργανο έχον το γενικό τεκμήριο αρμοδιότητας.

Στην προκειμένη περίπτωση στην αίτηση της συναδέλφου (με την οποία ζητούσε όχι μόνο την παροχή πρόσβασης στον ΙΣΟΚΡΑΤΗ, αλλά και την απαλλαγή της από οφειλόμενα ποσά για την ανανέωση της ταυτότητάς της), γινόταν πράγματι μνεία περί διάγνωσης κακοήθειας, δεν προσκομίστηκε όμως πιστοποίηση ΚΕΠΑ (όπου ως γνωστόν βεβαιώνεται πάντα σε περίπτωση καρκίνου ποσοστό αναπηρίας άνω του 67%), ούτε κάποια αίτηση προς ΚΕΠΑ, αλλά τουναντίον έγγραφα ιδιωτικών θεραπευτηρίων.

Για τον λόγο αυτό το ζήτημα ορθώς παραπέμφθηκε από την υπηρεσία στο Διοικητικό Συμβούλιο και εισήχθη άμεσα προς συζήτηση στο πρώτο ΔΣ που συνεδρίασε μετά την υποβολή της αιτήσεως. Το Διοικητικό Συμβούλιο, επειδή η υπηρεσία δεν είχε προσκομίσει σχετικά έγγραφα οφειλών της συναδέλφου και επειδή δεν είχαν ελεγχθεί τα δικαιολογητικά (ιατρικά πιστοποιητικά) που προσκόμισε, αλλά και επειδή θέλησε να αντιμετωπίσει το θέμα συνολικά και όχι μόνο στην περίπτωση αυτή, συγκρότησε *ad hoc* επιτροπή με μέλη της τους Συμβούλους του ΔΣ κ.κ. Αναλυτή, Δεληγιώργη και Κακλαμάνη, με την εντολή αφ’ ενός να ερευνήσει άμεσα το φάκελο και να εισηγηθεί σχετικά επί της συγκεκριμένης περιπτώσεως και αφ’ ετέρου να διατυπώσει κανόνες γενικής ισχύος, ώστε να αντιμετωπίζονται με ενιαίο τρόπο όμοιες περιπτώσεις στο μέλλον.

Συνεπώς, είναι αναληθές ότι η αίτηση απορρίφθηκε, καθ’ όσον η λήψη αποφάσεως ανεβλήθη προκειμένου να εισηγηθεί η ως άνω ειδική επιτροπή.

Η απόφαση αυτή κρίθηκε πρόσφορη καθώς ο ΔΣΑ, που είναι ΝΠΔΔ, αριθμεί περισσότερα από 20.000 μέλη, και συνεπώς το ζήτημα που προέκυψε αφορά δυνητικά δεκάδες ή εκατοντάδες συναδέλφους, για την εξυπηρέτηση των συμφερόντων των οποίων, με αφορμή την συγκεκριμένη αίτηση, παραπέμφθηκε το θέμα στην Επιτροπή, ώστε, πλέον της *ad hoc* αντιμετώπισης της συγκεκριμένης περιπτώσεως, να καθοριστούν ενιαία και απροσωπόληπτα κριτήρια και διαδικασίες για όλους.

Το Συμβούλιο δεν φείδεται ευαισθησίας έναντι συναδέλφων με ίδια προβλήματα και το έχει αποδείξει διαχρονικά με τις αποφάσεις του (για πολύτεκνους, τρίτεκνους, ΑΜΕΑ κ.λπ.), αλλά αυτό πρέπει πάντοτε να γίνεται στο πλαίσιο γενικών κριτηρίων που διασφαλίζουν την ίση μεταχείριση όλων των συναδέλφων, που ζητούν την αρωγή του ΔΣΑ, την κατ’ ιδίαν έρευνα της κάθε περίπτωσης, και με διασφάλιση της χρηστής διαχείρισης των οικονομικών του Συλλόγου.

Η συνεδρίαση της Ειδικής Επιτροπής έχει προγραμματιστεί για την ερχόμενη Δευτέρα 24.6.2019.

**Δημήτρης Βερβεσός**

**Πρόεδρος ΔΣΑ**